กสิกรชวนเศรษฐีผ่อนแบรนด์เนมดอกเบี้ย0%
กสิกรไทยโล่งใจยอดใช้บัตรเครดิตกระเตื้อง ชูแคมเปญผ่อนแบรนด์เนม 0%
13 พ.ย. 2558

กสิกรไทยโล่งใจยอดใช้บัตรเครดิตกระเตื้อง ชูแคมเปญผ่อนแบรนด์เนม 0%
นายทวี ธีระสุนทรวงศ์ รองกรรมการผู้จัดการใหญ่ ธนาคารกสิกรไทย เปิดเผยว่า ในไตรมาสสุดท้ายนี้ ธนาคารจะร่วมกับพันธมิตรจับกลุ่มลูกค้าระดับบนด้วยแคมเปญให้ผู้ที่ซื้อสินค้าแบรนด์เนมทุกประเภทใน 5 ศูนย์การค้า คือ เกษร พลาซ่า เอ็มโพเรียม เอ็มควอเทียร์ เซ็นทรัล เอ็มบาสซี และพารากอน สามารถผ่อนได้ 0% ระยะเวลา 6 เดือน ตั้งแต่วันที่ 1 ต.ค. 2558-31 ม.ค. 2559 และร่วมกับคิง เพาเวอร์ ให้ส่วนลด 20% เมื่อซื้อครบ 2.5 หมื่นบาท พร้อมเครดิตเงินคืน ถึงวันที่ 15 ม.ค. 2559
ทั้งนี้ สัญญาณการใช้จ่ายผ่านบัตรเครดิตในไตรมาส 4 ดีขึ้น โดยได้อานิสงส์จากมาตรการกระตุ้นเศรษฐกิจของรัฐบาล จากมาตรการอสังหาริมทรัพย์ และมาตรการกระตุ้นเศรษฐกิจ สร้างบรรยากาศและความเชื่อมั่นในการใช้จ่ายให้คึกคักมากขึ้น
"คาดว่าไตรมาสสุดท้ายการใช้จ่ายผ่านบัตรเครดิตจะเติบโต 24-25% หรือเกือบ 1 แสนล้านบาท ส่งผลให้ทั้งปียอดใช้จ่ายผ่านบัตรของธนาคารเติบโต 12.5% คิดเป็น 3.07 แสนล้านบาท ซึ่งต่ำกว่าเป้าหมายเมื่อต้นปีที่ตั้งไว้ 25-30% แต่สูงกว่าทั้งระบบที่ปีนี้ คาดว่าจะเติบโตราว 7% หรือคิดเป็นมูลค่ารวม 1.27 ล้านล้านบาท" นายทวี กล่าว
อย่างไรก็ดี ธนาคารเห็นสัญญาณหนี้ครัวเรือนสูงตั้งแต่ปีที่แล้ว จึงได้เข้มงวดการคัดกรองลูกค้าซึ่งคนที่ถูกมักเป็นผู้ที่มี รายได้ต่ำกว่า 3 หมื่นบาท